उद्धव ठाकरे सुप्रीम कोर्ट जाएंगे; मोदी को बदनाम करने के लिए विदेशी फंडिंग
Dainik Bhaskar Morning News and Latest Headlines; Here are today's top stories for you On Dainik Bhaskar, शिंदे की हुई शिवसेना, तीर-कमान निशान भी मिला, रुद्राक्ष महोत्सव में आए 3 साल के बच्चे की मौत, स्मृति बोलीं- मोदी को बदनाम करने विदेशी फंडिंग हो रही
नमस्कार, 
चुनाव आयोग ने शिंदे गुट को असली शिवसेना मानते हुए पार्टी का नाम और सिंबल इस्तेमाल करने की इजाजत दे दी है। आयोग ने पाया कि शिवसेना का मौजूदा संविधान अलोकतांत्रिक है। उद्धव गुट ने चुनाव कराए बिना अपने लोगों को पदाधिकारी बनाया। महाराष्ट्र के मुख्यमंत्री एकनाथ शिंदे ने चुनाव आयोग के फैसले को लोकतंत्र की जीत बताया।
वहीं, उद्धव ठाकरे ने कहा कि चुनाव आयोग को सुप्रीम कोर्ट से पहले फैसला नहीं देना चाहिए। अगर विधायकों और सांसदों की संख्या के आधार पर पार्टी का अस्तित्व तय किया जाता है, तो कोई भी पूंजीपति विधायक और सांसद खरीदकर CM बन सकता है। उद्धव ने चुनाव आयोग के फैसले के खिलाफ सुप्रीम कोर्ट जाने की भी बात कही।
उधर, अमेरिकी अरबपति और बिजनेसमैन जॉर्ज सोरोस ने प्रधानमंत्री नरेंद्र मोदी को लोकतांत्रिक देश का अलोकतांत्रिक नेता बताया था। सोरोस ने कहा था कि PM मोदी अडाणी मुद्दे पर शांत हैं, लेकिन उन्हें विदेशी निवेशकों और संसद को इस पर जवाब देना होगा। इस मामले पर केंद्रीय मंत्री स्मृति ने कहा कि प्रधानमंत्री को बदनाम करने के लिए विदेशी फंडिंग हो रही है। यह भारत की डेमोक्रेसी में दखल देने की कोशिश है।
आज के प्रमुख इवेंट्स, जिन पर होगी नजर
बड़ी खबरें, जो आपको अपडेट रखेंगी...
1. शिंदे गुट की हुई शिवसेना, संजय राउत बोले- सरकार की दादागीरी चल रही, देश तानाशाही की ओर
चुनाव आयोग ने शिंदे गुट को शिवसेना का नाम और पार्टी सिंबल इस्तेमाल करने की इजाजत दे दी है। वहीं उद्धव ठाकरे का मानना है कि सुप्रीम कोर्ट इस आदेश को रद्द कर देगा और 16 विधायकों को अयोग्य घोषित कर दिया जाएगा। उद्धव गुट के शिवसेना सांसद संजय राउत ने चुनाव आयोग के फैसले को लोकतंत्र की हत्या बताया। राउत ने कहा- देश में सरकार की दादागीरी चल रही है।
राउत ने ट्वीट किया- इसकी स्क्रिप्ट पहले से तैयार थी। देश तानाशाही की ओर बढ़ रहा है। सुप्रीम कोर्ट की जस्टिस डीवाई चंद्रचूड़ की अध्यक्षता वाली संवैधानिक बेंच ने शिवसेना पर शिंदे गुट के दावे को लेकर चुनाव आयोग की कार्यवाही पर लगी रोक हटा दी थी। कोर्ट ने पिछले साल 27 सितंबर को अपने आदेश में कहा था कि आयोग शिवसेना के चुनाव चिह्न पर फैसला कर सकता है।
पढ़ें पूरी खबर...
2. अडाणी-हिंडनबर्ग मामले में केंद्र का सुझाव नामंजूर, सुप्रीम कोर्ट बोला- पारदर्शिता चाहते हैं
केंद्र सरकार ने अडाणी-हिंडनबर्ग मामले में सुप्रीम कोर्ट को सीलबंद लिफाफे में एक्सपर्ट्स के नाम सौंपे, लेकिन इन नामों को अदालत ने खारिज कर दिया। सुप्रीम कोर्ट ने कहा कि वह ट्रांसपेरेंसी चाहता है। लिहाजा केंद्र का सुझाव नहीं माना जा सकता। कोर्ट ने कहा कि हम अपनी तरफ से कमेटी बनाएंगे। कमेटी यह देखेगी कि स्टॉक मार्केट के रेगुलेटरी मैकेनिज्म में फेरबदल की जरूरत है या नहीं।
अदालत ने कहा कि हम एक्सपर्ट कमेटी बनाने के लिए ऑर्डर पास करेंगे। CJI चंद्रचूड़ ने कहा कि हम कमेटी के लिए एक्सपर्ट्स का चयन करेंगे। अडाणी-हिंडनबर्ग मामले को लेकर सुप्रीम कोर्ट में कुल 4 याचिकाएं दाखिल की जा चुकी हैं। एक याचिका में SC के रिटायर्ड जज की अध्यक्षता वाली एक कमेटी बनाकर हिंडनबर्ग रिपोर्ट की जांच की मांग की गई है।
पढ़ें पूरी खबर...
3. स्मृति बोलीं- मोदी पर हमला करना जॉर्ज का एजेंडा, अमेरिकी अरबपति जॉर्ज सोरोस के बयान का जवाब दिया
अमेरिकी अरबपति और बिजनेमैन जॉर्ज सोरोस ने प्रधानमंत्री नरेंद्र मोदी को लोकतांत्रिक देश का अलोकतांत्रिक नेता बताया था। सोरोस ने भारत में नागरिकता संशोधन कानून यानी CAA और कश्मीर से आर्टिकल 370 हटाए जाने पर भी PM मोदी पर निशाना साधा था। सोरोस ने दोनों मौकों पर कहा था कि भारत हिंदू राष्ट्र बनने की तरफ बढ़ रहा है।
केंद्रीय मंत्री स्मृति ने कहा, '​​​जॉर्ज सोरोस ने ऐलान किया है कि वे हिन्दुस्तान में ऐसी व्यवस्था बनाएंगे, जो हिन्दुस्तान के हितों की नहीं उनके हितों की रक्षा करेगी। उन्होंने कहा कि एक विदेशी ताकत ने ऐलान किया है कि वे भारत के लोकतांत्रिक ढांचे पर वार करेंगे और PM मोदी को हमले के सेंटर में रखेंगे। हर भारतीय को इसका मुंहतोड़ जवाब देना चाहिए।'
पढ़ें पूरी खबर...
4. रुद्राक्ष महोत्सव में आए 3 साल के बच्चे की मौत, अव्यवस्था पर मानवाधिकार आयोग ने जवाब मांगा
मध्यप्रदेश के सीहोर में चल रहे रुद्राक्ष महोत्सव के दूसरे दिन 3 साल के एक बच्चे और एक महिला की मौत हो गई। ये लोग महोत्सव में रुद्राक्ष लेने पहुंचे थे। सीहोर के कलेक्टर ने बताया कि महिला की मौत की वजह कारण कार्डियक अरेस्ट है, जबकि बच्चे की मौत बीमारी के कारण हुई है। 2 दिन में कुल 3 लोगों को जान गंवानी पड़ी है, जबकि 73 लोग बीमार हुए हैं।
शुक्रवार को भी भारी भीड़ के बाद रुद्राक्ष वितरण का कार्यक्रम रोक दिया गया। महोत्सव का आयोजन करने वाले कथावाचक पंडित प्रदीप मिश्रा ने कहा है कि अब महोत्सव के बजाय पूरे साल रुद्राक्ष मिलेंगे। वहीं, अव्यवस्थाओं के कारण लोगों को हुई परेशानियों को लेकर मध्यप्रदेश मानव अधिकार आयोग सीहोर के कलेक्टर और SP से जवाब मांगा है।
पढ़ें पूरी खबर...
5. बाइडेन की चेतावनी- चीन के साथ कोल्ड वॉर नहीं चाहते, बैलून फिर आया आया तो शूट करेंगे
अमेरिकी राष्ट्रपति जो बाइडेन ने 5 फरवरी को अमेरिका में मार गिराए गए चीनी बैलून को लेकर बड़ा बयान दिया। बाइडेन ने कहा कि हमें चीन के बैलून और उसके जासूसी कार्यक्रम के बारे में जानकारी है। अमेरिका, चीन के साथ नया कोल्ड वॉर नहीं चाहता। हमने चीनी बैलून को मार गिराने पर कोई कोई अफसोस नहीं है। देश के नागरिकों की सुरक्षा के लिए हम आगे भी ऐसे फैसले लेते रहेंगे।
चीन पहले ही अमेरिका के तमाम दावों को खारिज कर चुका है। उसके विदेश मंत्रालय ने कहा कि हमने अमेरिका को पहले ही बता दिया है कि जिस बैलून को वहां की एयरफोर्स ने मार गिराया, वो वास्तव में सिविलियन बैलून था जो गलती से अमेरिका पहुंच गया। इसके जरिए हम वेदर डेटा जुटाते हैं। अमेरिकी सरकार इस मामले पर ओवर रिएक्ट कर रही है।
पढ़ें पूरी खबर...
आज का कार्टून By मंसूर नकवी…
कुछ अहम खबरें हेडलाइन में...
खबर लेकिन हटके...
बजट के विरोध में कान में फूल लगाकर पहुंचे कांग्रेसी, कर्नाटक विधानसभा में BJP सरकार के वादों पर सवाल उठाए
कर्नाटक विधानसभा में कांग्रेस नेताओं ने सत्तारूढ़ भारतीय जनता पार्टी के खिलाफ विरोध प्रदर्शन करने के लिए अनोखा तरीका निकाला। कांग्रेस नेता जब सदन में पहुंचे तो उनके कान में फूल लगे हुए थे। कांग्रेस ने BJP सरकार पर वादाखिलाफी का आरोप लगाया।
कांग्रेस का आरोप है कि BJP सरकार ने लोगों को धोखा दिया है और पिछले बजट और 2018 का घोषणापत्र में लोगों से किए गए वादों को पूरा नहीं करके उन्हें बेवकूफ बनाया है। विपक्ष के नेता सिद्धारमैया ने कहा कि BJP ने अपने चुनावी घोषणापत्र में 600 वादे किए थे, लेकिन उनमें से मुश्किल से 10% ही पूरे हुए। पढ़ें पूरी खबर...
खबरें जो सबसे ज्यादा पढ़ी गईं...
कर्क राशि वालों को सफलता मिल सकती है। कन्या राशि वालों को उपलब्धि मिलने के योग हैं। आप भी जानिए अपना राशिफल
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...